Eugène-Paul Coupat

**Eugène-Paul Coupat** M.E.P. (født 8. juni 1842 i landsbyen Eglise-Neuve-des-Liards i Auvergne i Frankrike, død 26. januar 1890 i Tchongking i Kina) var en fransk katolsk prest og misjonær av Det parisiske ytremisjonsselskap som var apostolisk vikar i det østlige Setchouan med sete i Tchongking / Chongqing fra 20. februar 1883 til sin død 26. januar 1890.
## Liv og virke
### Prest
Eugène Coupat ble født i en liten landsby i Puy-de-Dôme. Han studerte ved College de Issoire og ved den kirkelige høyskole i Billom. Han trådte inn i Det parisiske ytremisjonsselskap i Paris i 1864, og ble presteviet den 15. juni 1867. 

Han mottok umiddelbart sitt misjonssendelse til Setchouan i Kina. Frankrike under Napoleon III stadfestet på dette tidspunkt seg som vernemakt for de katolske misjoner i Kina. Eugène Coupat ble sendt til i Ou-mien-chan i distriktet Kiongtchéou, der han bygde et oratorium, og fire år senere gav biskop Pinchon ham ansvaret for Su-lin, en region som var svært urolig etter en antikristen forfølgelse. Takket være sine diplomatiske egenskaper fikk han respekt fra mandarinene, og gjenoppbygde misjonene der. 

I 1875 ble han utnevnt til distriktet Lin-choui, hvorfra han ble drevet ut av lignende problemer noen måneder senere. Han samlet umiddelbart sine kristne i Kan-ki-tchang, en liten markedsby i prefekturet Kouang-gan, og kunne etter forhandlinger vende tilbake til sin stilling i Lin-choui med katolikkene. Han gjenoppbygde de ødelagte oratoriene og bygde nok et ved Fong-ho-tchang.

### Biskop
Pave Leo XIII utnevnte ham til biskop ''in partibus'' av *Thagaste* den 28. august 1882, og til koadjutor med etterfølgelsesrett etter Mgr Desflèches, apostolisk vikar for Øst-Setchouan. De kinesiske myndighetene hadde bedt den franske regjeringen om å fjerne ham, etter at hans anmodninger om oppreisninger ble ansett som overdrevne etter plyndringer og drap av kristne i 1876-1878. 

Den 31. desember 1882 ble Eugène Coupat bispeviet av den apostoliske vikar i Sør-Setchouan, Mgr Jules Lepley, ved Saint-Joseph-katedralen i Tchongking. 

Den 20. februar 1883 trakk biskop Desflèches seg tilbake og returnerte til Frankrike, og Paul Coupat ble utnevnt til apostolisk vikar i østlige Setchouan. Det tilhørte sjeldenhetene at en misjonær blir utnevnt til apostolisk vikar for et misjonsområde som ikke var hans egen ordens ansvarsområde.

Biskop Coupat besøkte i løpet av noen måneder de kristne menigheter i prefekturene Tchong-king, Tchong-tchéou, Kouy fou og Siu-tin. Han fikk rettet på uklarheter i katekismen  som ble brukt i vikariatet, en katekisme som også var i bruk i vestlige Setchouan, sørlige Setchouan, Yunnan og Kouy-Tchéou. Han satset på å utvikle forberedelsesseminarene og presteseminarene (hvor han ordinerte ni kinesiske prester), fikk bygget et hospits og utvidet barnehjemmet, med mere. 

Den 1. juli 1887 ble misjonen og bispesetet – selv om det var omgitt av høye murer – satt i brann av fremmedfiendtlige opprørere; det samme skjedde med kapeller i området. Nye opptøyer brøt ut i 1888 ved Long-choui-tchen. 

Syk og svekket døde biskopen 26. januar 1890 i Tchongking (Chongqing). Han ble gravlagt på Tsen-kia-gay-kirkegården 29. januar. Biskop Chouvellon etterfulgte ham.

## Episkopalgenealogi
Hans episkopalgenealogi er:

* Erkebiskop François de Bovet (1745–1838)
* Biskop Jacques-Léonard Pérocheau (1787–1861) *bispeviet 1818
* Biskop Joseph Ponsot, M.E.P. (1803–1880) *1843
* Biskop Jules Lepley, M.E.P. (1836-1886) *1872
* Biskop *Eugène-Paul Coupat* M.E.P. (1814-1891) *1859

## Referanser